Regering, Zuma staan nie Telkom-afleggings teen nie, sê SolidariteitGrafika: businesstech.co.za Die regering, insluitend president Jacob Zuma, is volgens Telkom lankal daarvan bewus dat die maatskappy moontlik sowat 7 800 werknemers in die pad wil steek. Die regering het boonop nie dié planne teengestaan nie. Sό het die vakbond Solidariteit vandag gesê. Solidariteit en twee ander vakbonde het vandag ŉ geskil met Telkom oor sy omstrede herstruktureringsproses verklaar. Solidariteit meen Telkom volg nie die letter en gees van sy herstruktureringsforum nie. “Die proses is ondeursigtig en werkers word gedwing om oningeligte besluite oor hul toekoms te neem. Ons meen dit is niks anders as boelietaktiek nie,” het Marius Croucamp, hoof van die kommunikasiebedryf in Solidariteit, gesê. Croucamp het gesê Telkom probeer verder om die proses op werkers af te dwing deur aan te voer dat die regering glo nie in sy pad staan om duisende werkers af te lê nie. “Die president is oor die herstruktureringproses ingelig nog voordat werknemers of vakbonde daarvan bewus gemaak is. Anders as die regering, dra ons Telkom-werkers se belange op die hart en sal ons alles in ons vermoë doen om hierdie proses te stuit.”